[{"text_idx": "#000001", "text": "Developing the future workforce of Wales"}, {"text_idx": "#000002", "text": "Datblygu gweithlu'r dyfodol yng Nghymru"}, {"text_idx": "#000004", "text": "Postiwyd ar November 23, 2022 gan karen.smith"}, {"text_idx": "#000005", "text": "Daeth llwyddiant i\u2019r cwmni bwyd rhyngwladol, Kepak Group, sy\u2019n cyflogi dros 800 o bobl ar ei safle cynhyrchu cig ym Merthyr Tudful, yn seremoni Gwobrau Prentisiaethau Cymru 2022."}, {"text_idx": "#000007", "text": "Dyfarnwyd gwobr Cyflogwr Mawr y Flwyddyn i\u2019r cwmni sy\u2019n datblygu gweithlu medrus trwy greu ei hyfforddwyr mewnol ei hunan er mwyn meithrin y genhedlaeth nesaf o weithwyr."}, {"text_idx": "#000008", "text": "Mae gan y Kepak Group gynlluniau uchelgeisiol i gael tua 100 o weithwyr i wneud prentisiaeth ar y tro, yn cynnwys staff newydd a staff presennol sy\u2019n symud i swyddi newydd neu\u2019n symud ymlaen i\u2019r lefel nesaf."}, {"text_idx": "#000009", "text": "Dywedodd Jeremy Jones, rheolwr gweithrediadau adnoddau dynol Kepak Group yn y Deyrnas Unedig: \u201cMae ennill y wobr yn deimlad gwych \u2013 mae\u2019n dangos i ni ein bod yn mynd i\u2019r cyfeiriad cywir."}, {"text_idx": "#000010", "text": "\u201cRydyn ni wrthi\u2019n barod yn trafod gyda Chwmni Hyfforddiant Cambrian sut y gallwn gynyddu amrediad a nifer ein prentisiaethau. Rydyn ni\u2019n meithrin diwylliant o ddysgu a gweithlu medrus trwy gynnig cyfleoedd i\u2019n gweithwyr ddatblygu eu gyrfaoedd er mwyn iddyn nhw a\u2019u teuluoedd gael dyfodol disglair."}, {"text_idx": "#000011", "text": "\u201cMae\u2019r rheolwr cyffredinol, Chris Jones, yn haeddu ei ganmol yn fawr am fentro mewn ffydd a buddsoddi yn y fframwaith dysgu. Erbyn hyn, rydyn ni\u2019n gweithio tuag at ein huchelgais o sicrhau mai ni yw\u2019r cyflogwr y mae pobl yr ardal yn ei ddewis gyntaf.\u201d"}, {"text_idx": "#000014", "text": "Mae\u2019r Kepak Group yn buddsoddi yn ei ddoniau a\u2019i gyfleusterau ei hunan fel rhan o strategaeth dysgu a datblygu egni\u0308ol, sy\u2019n cynnwys sgiliau, prentisiaethau, cynllunio olyniaeth a datblygu rheolwyr."}, {"text_idx": "#000017", "text": "Dywedodd Chris Jones, pennaeth uned fusnes bwyd a diod Cwmni Hyfforddiant Cambrian: \u201cDylid defnyddio Kepak fel patrwm o sut i fynd ati i hyfforddi prentisiaid er mwyn cadw gweithlu am oes.\u201d"}, {"text_idx": "#000018", "text": "Llongyfarchwyd y Kepak Group a holl enillwyr eraill y gwobrau a\u2019r rhai a gyrhaeddodd y rhestrau byrion gan Weinidog yr Economi, Vaughan Gething. \u201cMae gan Lywodraeth Cymru gynlluniau uchelgeisiol i wneud Cymru\u2019n beiriant i greu twf cynaliadwy, cynhwysol ac i roi\u2019r cychwyn gorau posibl ym myd gwaith i bob person ifanc,\u201d meddai."}, {"text_idx": "#000019", "text": "\u201cRwyf i o\u2019r farn bod prentisiaethau\u2019n hanfodol i\u2019r weledigaeth hon a dyna pam yr ydyn ni\u2019n buddsoddi \u00a3366 miliwn dros y tair blynedd nesaf yn darparu ein rhaglen brentisiaethau. Rwy\u2019n benderfynol o wneud ein gorau glas fel llywodraeth i helpu i sicrhau\u2019r manteision economaidd hirdymor y mae ein pobl ifanc yn eu haeddu."}]